Sagan fellir ekki mildan dóm yfir Bretum ef við snúum baki við fólkinu í Jemen, segir meðal annars í bréfi sem sent var í nafni yfir 100 hjálparsamtaka til forsætisráðherra Bretlands. Ný gögn benda til að ríkisstjórn Bretlands ætli að skera fjárhagsaðstoð til Jemens niður um helming.
Á árunum 2019 til 2020 gáfu bresk stjórnvöld 164 milljónir punda til hjálparstarfs í Jemen. Hún er næstum helmingi lægri upphæðin sem stendur til að styrkja Jemena nú ári síðar, eða 87 milljónir punda.
Og það er á fleiri stöðum sem til stendur að skera niður hjálparframlög. Í gögnum sem lekið var úr breska stjórnkerfinu og eru til umfjöllunar á vef breska ríkisútvarpsins, BBC, kemur einnig fram að stjórnvöld hyggist skera niður fjárstuðning til Sýrlands um 67%, til Suður Súdan um 59% og til Líbanon um 88%.
Fleiri en 100 hjálparsamtök í Bretlandi hafa gagnrýnt þessa ákvörðun harðlega. Sagan mun ekki fella fallegan dóm yfir Bretum ef við snúum baki við fólkinu í Jemen, segir meðal annars í bréfi sem barst Boris Johnson, forsætisráðherra Breta í nafni hjálparsamtakanna.
Talsmaður utanríkisráðuneytis Bretlands sagði hins vegar að áframhaldandi stuðningur við Jemena væri sannarlega á stefnuskránni. Það hefur þó verið gefið út að ríkisstjórnin ætli að draga úr erlendri fjárhagsaðstoð um fjóra milljarða punda á árunum 2021 til 2022. Með því myndu Bretar ekki lengur ná því markmiði Sameinuðu þjóðanna að verja 0,7% af þjóðartekjum sínum til hjálparstarfs. Það hefur þó ekki verið gefið út opinberlega á hvaða sviðum verður skorið niður, fyrstu vísbendingar um það eru í skjölunum sem lekið var.
Fyrr í vikunni voru sagðar fréttir af því að ekki náðist að safna nema tæpum helmingi þess fjár sem þörf er á á áheitaráðstefnu Sameinuðu þjóðanna fyrir Jemen.